আড়াই বছরের ঐত্রী দে’র মৃত্যুর ঘটনায় চিকিত্সায় কোনও গাফিলতি ছিল না বলে জানিয়েছে মুকুন্দপুরের সংশ্লিষ্ট আমরি হাসপাতালের নিজেদেরই গড়া তদন্ত কমিটির রিপোর্ট। ওই হাসপাতাল সূত্রেই এই খবর মিলেছে।
গত ১৭ জানুয়ারি ওই হাসপাতালে ঐত্রীর মৃত্যু হয়। শিশু বিশেষজ্ঞ জয়তী সেনগুপ্তের অধীনে তার চিকিৎসা চলছিল। ঐত্রীর মা সেদিনই অভিযোগ করেছিলেন, ‘‘একটি ইঞ্জেকশন দেওয়ার পরেই ছটফট করে মৃত্যু হয়েছে মেয়ের। অক্সিজেন মাস্ক পাওয়া যায়নি। অক্সিজেন দেয়নি।’’ হাসপাতাল কর্তৃপক্ষ অবশ্য যাবতীয় অভিযোগ অস্বীকার করেছিলেন।
পরদিন মুখ্যমন্ত্রী মমতা বন্দ্যোপাধ্যায়ের হস্তক্ষেপে ‘ওয়েস্ট বেঙ্গল হেল্‌থ রেগুলেটরি কমিশনে’ চিকিত্সায় গাফিলতির অভিযোগ দায়ের করে ঐত্রীর পরিবার। সেদিনই আমরি কর্তৃপক্ষ ছ’জনের তদন্ত কমিটির কথা ঘোষণা করেন। কমিটিতে রাখা হয়েছিল শিশু চিকিত্সক অমিত রায়, অতনু জানা, চিকিত্সক এস কে তোদি, জেনারেল সার্জেন কৃষ্ণেন্দু মুখোপাধ্যায়, প্যাথলজি বিভাগের প্রধান সুদীপ্ত রায় এবং নার্সিং‌ প্রধান কুলদীপ কৌর জজকে।
আমরি সূত্রের খবর, ওই কমিটি ৮ ফেব্রুয়ারি ২২ দিনের মাথায় রিপোর্ট জমা দেয়। সেখানে বলা হয়েছে, কোনও শ্বাসকষ্ট বা ওষুধের প্রতিক্রিয়ায় মৃত্যু হয়নি ঐত্রীর। বেড হেড টিকিট, পরীক্ষা-নিরীক্ষার যাবতীয় রিপোর্ট, ঐত্রীর পরিবারের অভিযোগ, সেদিন চিকিত্সায় যুক্ত চিকিত্সক-নার্স, আরএমও, টেকনিসিয়ান সকলকেই জিজ্ঞাসাবাদ করেই ওই কমিটি রিপোর্ট পেশ করেছে বলে দাবি। কমিটির যাবতীয় তদন্তের ভিডিওগ্রাফিও করা হয়েছে।
আমরি হাসপাতালের সিইও রূপক বড়ুয়া বলেন, ‘‘আমাদের কাছে তদন্ত কমিটির রিপোর্ট জমা পড়েছে। সেখানে চিকিত্সায় গাফিলতির কোনও প্রমাণ মেলেনি। স্বাস্থ্য কমিশন চাইলে আমরা এই তদন্ত রিপোর্ট সেখানে জমা দিতে পারি।’’